Kaščáková, Renáta, poslankyňa NR SR (2018-05-17):
Ďakujem pekne. Chcela by som využiť túto príležitosť a povedať svoju interpeláciu aj touto formou. Interpeláciu posielam aj na ministerstvo kultúry pani ministerke a som veľmi rada, že bola vyžrebovaná v hodine otázok aj otázka, ktorá s týmto súvisí, pretože pani ministerka mi čiastočne na moju interpeláciu už odpovedala, ale s touto odpoveďou nie som veľmi spokojná a vysvetlím aj prečo. Pani ministerka povedala, že RTVS, ktorej sa moja interpelácia týka, je nezávislá inštitúcia a ministerstvo tým pádom inými slovami povedala, že vlastne ju nemá čo kontrolovať. Ja by som si dovolila v tejto súvislosti pripomenúť, že zmluva so štátnom, na základe ktorej RTVS dostáva každoročne radovo 20 až 30 miliónov eur, tak podľa tejto zmluvy, ak mám citovať, je RTVS povinná programy, programy financované prostredníctvom príspevku odvysielať v lehotách stanovených zmluvou a, citujem, „ak nový pôvodný program vo verejnom záujme, na ktorý bol použitý príspevok poskytnutý podľa tejto zmluvy a na základe dodatku na príslušný kalendárny rok nebude odvysielaný v súlade s čl. 4 ods. 6 tejto zmluvy, považuje sa príspevok v sume použitej na uskutočnenie tohto programu za použitý v rozpore s účelom, na ktorý bol poskytnutý, a RTVS je povinná príspevok v uvedenej sume vrátiť na depozitný účet ministerstva najneskôr do 20. apríla kalendárneho roka nasledujúceho po roku, v ktorom mal byť tejto nový pôvodný program vo verejnom záujme odvysielaný podľa čl. 4 ods. 6 tejto zmluvy“. Alebo: „RTVS poskytne ministerstvu písomnú informáciu o plnení zmluvného záväzky vždy, keď o to ministerstvo písomne požiada, a to najneskôr do 30 dní od dňa doručenia takejto žiadosti.“ Alebo: „Rozhlas a televízia Slovenska je povinná umožniť ministerstvu vykonať finančnú kontrolu hospodárenia s príspevkom poskytnutým na základe tejto zmluvy podľa zákona 357/2015 o finančnej kontrole a audite a o zmene a doplnení niektorých zákonov.“ Alebo, ak mám citovať toľko, tak sa tam napríklad píše, že „RTVS je povinná a) hospodáriť a nakladať s príspevkom poskytnutým na základe tejto zmluvy s odbornou starostlivosťou, hospodárne, efektívne, účinne a účelne tak, ako je to definované v § 2 písm. l) až o) zákona č. 357/2015“. To znamená, že v tomto zákone je presne definované, čo sa podľa zmluvy so štátom od RTVS očakáva, čo tieto pojmy znamenajú, a kontrola zo strany ministerstva mi príde úplne samozrejmá. Takže moja interpelácia, ktorú by som rada teda touto cestou zopakovala, znie: Na základe poverenia č. 8/2011 zo dňa 18. 3. 2011 vykonali v dňoch 21. 3. 2011 až 17. 5. 2011 zamestnanci odboru kontroly a inšpekcie ministerstva kultúry a prizvané osoby následnú finančnú kontrolu zameranú na dodržiavanie hospodárnosti, efektívnosti, účelnosti a účinnosti pri hospodárení s verejnými prostriedkami poskytnutými na základe zmluvy č. MK-77/09/M o obsahoch, cieľoch a zabezpečení služieb verejnosti v oblasti televízneho vysielania na roky 2010 až 2014 a jej dodatkov v subjekte RTVS, Mýtna 1, Bratislava, a to za obdobie od 1. 1. 2010 do 31. 12. 2010. Touto kontrolou boli zistené závažné nedostatky vo vyúčtovaní zmluvných diel zo strany zmluvných partnerov, ako aj v porušení finančnej disciplíny zo strany RTVS. Uvedené zistenia boli natoľko závažné, že viedli k podozreniam zo spáchania trestných činov subvenčného podvodu a podaniu trestného oznámenia na neznámeho páchateľa. Rozhlas a televízia Slovenska akceptovala niektoré nálezy a stotožnila sa s názorom, že musí byť prijatý súbor opatrení, ktorými sa zabezpečí vyššia ochrana koprodukčného vkladu štátu do projektov. Takže moja interpelácia znie: Aký súbor opatrení na ochranu koprodukčného vkladu RTVS do projektov uzatváraných s externými produkčnými spoločnosťami na základe zmluvy o obsahoch, cieľoch a zabezpečení služieb verejnosti v oblasti televízneho vysielania, tzv. zmluvy so štátom medzi ministerstvom kultúry a RTVS, bol po predmetnej kontrole prijatý na strane RTVS a na strane ministerstva kultúry a s akým výsledkom? Druhá otázka. Koľko ďalších následných finančných kontrol plnenia uzatváraných zmlúv so štátom a jej dodatkov bolo oficiálne vykonaných po roku 2011 a s akými výsledkami? Je kontrola plnenia zmlúv so štátom a jej dodatkov uzatváraných každoročne s RTVS zo strany ministerstva podľa vás dostačujúca? A po tretie. Aký je stav kontroly plnenia zmlúv so štátom v RTVS za vášho pôsobenia dnes a kedy bude uskutočnená najbližšia kontrola? Ďakujem pekne.